《大人生日三首 其三》
宋代·苏过

大士来淮泗，神交寤寐中。应缘济物意，岂为写经功。

恻隐仁之本，慈悲佛所同。虽无逮焚溺，尚欲起疲癃。

五鼎荣何有，三光路已通。回看种桃处，葵麦卷春风。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。